Hjørring Kommune skal have ny borgmester, og efter lange forhandlinger er politikerne blevet enige om, at Venstres Søren Smalbro får posten.

Der lød en stor jubel fra politikerne i Hjørring Kommune, da de natten til onsdag kom ud af forhandlingslokalet. Efter lange seje træk var de endelig klar til at fortælle borgerne i Hjørring Kommune, hvem der skal være deres nye borgmester fra det kommende år. Og svaret lyder på Venstres Søren Smalbro. Han var tydeligt berørt af situationen, da han kunne stille sig i front og sammen med de andre partier fortælle, at han bliver Hjørring Kommunes nye borgmester. Tidligere på valgaftenen måtte den nuværende borgmester Arne Boelt (S) erkende sit nederlag efter at have siddet 12 år på posten. Socialdemokratiet mistede 4.968 stemmer og tabte dermed hele fem mandater, så partiet kommer til at have 10 mandater i byrådet.